นายกรัฐมนตรี มอบบ้านเคหะฯ ตามโครงการบ้านเช่าสำหรับผู้มีรายได้น้อย  มุ่งมั่นให้ทุกคนมีความมั่นคงด้านที่อยู่อาศัย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดโครงการบ้านเช่าสำหรับผู้มีรายได้น้อย โครงการ"บ้านเคหะสุขประชา"(ฉลองกรุงและร่มเกล้า) เขตหนองจอก กรุงเทพฯ โดยนายกรัฐมนตรี มอบสิทธิการเช่าบ้านให้แก่ตัวแทนครอบครัวผู้โชคดี พร้อมมอบนโยบายรัฐบาลในการปฏิรูปที่อยู่อาศัยในปัจจุบันและอนาคต ว่า โครงการนี้เป็นการช่วยเหลือประชาชนผู้มีรายได้น้อยให้มีคุณภาพชีวิตที่ดีขึ้นและมีความมั่นคงด้านที่อยู่อาศัย ปลอดภัยในชีวิตและทรัพย์สิน เพราะบ้านถือเป็นปัจจัยพื้นฐานของชีวิต ที่เชื่อมโยงสู่อนาคต เสริมสร้างความรัก ความอบอุ่น สร้างรายได้ และต่อยอดสู่การพัฒนาชุมชนและประเทศ ขณะเดียวกันต้องไม่ปล่อยให้ใครมาทำลายประเทศโดยเด็ดขาด โดยทุกวันนี้การแก้ปัญหาต่างๆทำได้ล่าช้า เพราะมีความขัดแย้ง แต่ยืนยันรัฐบาลจะทำทุกอย่างให้ดีที่สุด และให้ทุกโครงการมีความต่อเนื่อง โดยเฉพาะโครงการบ้าน เพราะอยากให้คนไทยทุกคนมีที่อยู่อาศัย ซึ่งหากรัฐบาลนี้หมดวาระลง และตนเองหมดหน้าที่ ก็จะให้รัฐบาลต่อไปสานต่องานตามยุทธศาสตร์ชาติที่กำหนดไว้ เพื่อความมั่นคง มั่งคั่งและยั่งยืนนายกรัฐมนตรี ย้ำว่าโครงการต่างๆ รัฐบาลดำเนินการตามความต้องการของประชาชน เพื่อลดความเหลื่อมล้ำ ดังนั้นขอให้คิดอยู่เสมอว่าสังคมไทยเป็นสังคมที่มีความรัก ความสามัคคี เคารพซึ่งกันและกัน และมีความกตัญญู หากสิ่งเหล่านี้หมดไป ก็เท่ากับไทยสูญเสียอัตลักษณ์ทั้งนี้การเคหะแห่งชาติ มีเป้าหมายจัดสร้างบ้านเช่าสำหรับผู้มีรายได้น้อย เพื่อสร้างความมั่นคงด้านที่อยู่อาศัยให้กับผู้มีรายได้น้อย กลุ่มเปราะบาง และผู้ที่ได้รับผลกระทบจากโควิด-19 โดยมีอัตราค่าเช่า 1,500-3,000 บาท/เดือน